13/09/2017 | Administración LocalMunicipal
Arteixo
Urbanismo
Instrucción de Urbanismo 01: condicións de edificación e urbanización - Marciñado

Mediante Resolución da Alcaldía nº 2430/2017 de data 07/09/2017 resolveuse elevar a Instrución o contido literal da resolución que se cita relativa ás condicións de edificación e urbanización no núcleo creado con anterioridade ás NN. SS. de Planeamento Municipal do Concello de Arteixo nas inmediacións do de Marciñado – Loureda, así como a súa publicación, para xeral coñecemento, no Boletín Oficial da Provincia da Coruña e na páxina web municipal. O Texto Refundido das Normas Subsidiarias de Planeamento Urbanístico do termo municipal de Arteixo (NN. SS.), aprobadas polo Pleno da Corporación en data 08/04/1995 e aprobadas definitivamente pola Comisión Provincial de Urbanismo en data 04/05/1995, contemplan entre as zonas delimitadas como urbanas os desenvolvementos de poboación nas inmediacións dos cascos urbanos de Meicende, Pastoriza, Vilarrodís e Arteixo que contan cos requisitos básicos sinalados no artigo 10 da lei do solo do seu tempo. Os ámbitos delimitados como NR e NC, principalmente os primeiros, responden a tal condición. Os terreos aos que se lle aplica a ordenanza NC, de núcleo rural de recente creación, concrétanse en dous ámbitos espacialmente distantes e con condicións de entorno ben diferentes, tal e como consta no informe do Arquitecto Municipal de data 16/07/2012 e no que se xustifica a opinión de que, derivado dos cambios lexislativos dos últimos anos e o seu réxime transitorio, o enclave de poboación de Marciñado NC debe terse por de carácter rural. Atendendo ao especificado nas NN. SS. para tal enclave, tramitouse a planificación de desenvolvemento esixida, todo elo no marco da lexislación anterior á Lei 9/2002, do 30 de decembro, de Ordenación Urbanística e Protección do Medio Rural de Galicia, que introduciu un cambio substancial na clasificación do solo de núcleo rural esbozado na Lei 1/1997, de 24 de marzo, do Solo de Galicia, apartándose do marco da transición desenvolto na Lei de 22 de agosto de 1985 de adaptación da do Solo a Galicia. Deste xeito, en data 26/08/1999 o Pleno da Corporación acordou aprobar definitivamente o Plan Especial para a dotación de servizos no núcleo de recente creación denominado Marciñado (expediente nº 32/1997. PPE), o que foi publicado no DOG en data 20/06/2000 e no BOP de A Coruña en data 17/06/2000. En tal Plan Especial deixáronse sinalados os servizos necesarios para que as parcelas resultantes adquirisen a condición de solar, incluso si xa a tivesen ao ser anteriores á redacción das NN. SS., as necesarias adaptacións á regulación contida no referido Plan Especial, así como se deixou sinalada a necesidade de determinar as obras de urbanización e edificación a través dun proxecto de urbanización. A realidade é que dito proxecto de urbanización conxunto non parece nin viable nin recomendable para o ámbito que estamos a estudiar dado o alto grado de consolidación e execución das obras de urbanización nese ámbito, estando os servizos urbanísticos case implantados na súa totalidade, polo que parece conveniente aprobar unhas directrices de actuación aos efectos de que cada unha das parcelas resultantes e determinadas puidese executar as obras de edificación coas da súa urbanización. A estes efectos, O Xefe do Área de Urbanismo e Medio Ambiente emite, en data 24/08/2017, informe no que determina as condicións urbanísticas que han de cumprir as parcelas para materializar as súa edificabilidade así como as obras de urbanización esixibles de conformidade coas determinacións do Plan Especial para a dotación de servizos do núcleo de recente creación denominado Marciñado en razón do carácter rural de dito núcleo, que recolle as determinacións derivadas das NN. SS., as condicións xerais derivadas da súa condición de núcleo rural, extraídas do artigo 36 do Decreto 143/2016, de 22 de setembro, polo que se aproba o Regulamento da Lei 2/2016, de 10 de febreiro, do Solo de Galicia, e as obras de urbanización esixibles a realizar de forma previa ou simultánea á edificación. En data 25/08/2017 emítese informe xurídico ao respecto pola Técnico de Administración Xeral no que se propón elevar a Instrucción o contido do manifestado anteriormente. A estes efectos o artigo 6 da Lei 40/2015, do 1 de outubro, de Réxime Xurídico do Sector Público (LRXSP) establece que os órganos administrativos poderán dirixir as actividades dos seus órganos xerarquicamente dependentes mediante instrucións e ordes de servizo. Procede pois a elaboración dunha Instrución, que conxuntando as disposicións de aplicación no marco actual, estableza as condicións urbanísticas que han de cumprir as parcelas para materializar a súa edificabilidade no núcleo rural de recente creación delimitado e nomeado cómo Marciñado, así como as obras de urbanización esixibles ao respecto, todo elo en conformidade coas determinacións do Plan Especial para a dotación de servizos no núcleo de recente creación denominado Marciñado (expte.- 32/1997. PPE) en razón do carácter rural de dito núcleo. A ese obxecto responde esta Instrución, que ten a natureza de instrucción ou orde de servizo dictada ao abeiro do disposto polo artigo 6 LRXSP polo que só é de obrigado cumprimento para os órganos e unidades administrativas, así como persoal técnico e administrativo, do Departamento de Urbanismo. Circunscríbese, en exclusiva, ao ámbito das competencias de dito Departamento e ten por obxecto coordinar a actuación de tales órganos, unidades e persoal en canto as condicións de edificación e urbanización que han de rexer no núcleo de recente creación denominado Marciñado. Aínda que esta Instrución non ten os efectos propios dunha norma xurídica de natureza regulamentaria, para a maior transparencia na xestión administrativa e da seguridade xurídica, considérase conveniente a súa publicación para que todos os interesados poidan coñecer as referidas condicións de edificación e urbanización que han de rexer no núcleo de recente creación denominado Marciñado. A estes efectos, publicarase esta Instrución no Boletín Oficial da Provincia da Coruña e na páxina web municipal.1.1.- Aliñacións: as edificacións separaranse un mínimo de 6 metros ó eixo das vías municipais. Estas mesmas aliñacións respetaranse os peches da parcela. (A norma non esixe retranqueo algún) 1.2.- Parcela mínima: será por unidade de vivenda de 500 metros cadrados.1.3.- Edificabilidade: será como máximo de 0.4 m²/m² sobre parcela bruta.1.4.- Altura máxima edificable: baixo e planta, equivalente a 6 metros, medidos desde o terreo natural da parcela ó punto de intersección do faldón da cuberta co paramento da fachada (art.2.26). No caso de situarse na aliñación a rasante de referencia do fronte da edificación será a da vía de acceso da parcela (art.2.25). 1.5.- Ocupación máxima de parcela: 25% da parcela neta (art.2.49). Para edificacións illadas o recuado lateral mínimo a colindantes será de 3 metros.1.6.- Nos casos de parcela entre dúas edificacións existentes, que non acaden a superficie mínima de 500 m, permitirase a súa edificación con carácter excepcional, pero aplicando as condicións de volume e recuados que lle correspondan.1.7.- Outras edificacións: permitiranse garaxes, pequenos almacéns, dependencias de servizos e bodegas, que computan edificabilidade, e terán unha altura máxima de 3 metros. Poderanse adosar a edificación principal, os lindes da parcela por detrás da liña de fachada e con autorización de colindante.1.8.- Garaxe - aparcamento: habilitarase unha praza de garaxe- aparcamento por cada 100 m² construídos sobre rasante no interior da parcela (Regulación uso garaxe, aparcamento e servicios do automobil, “previsión de aparcamentos”). 1.9.- Configuración da parcela: posibilidade de inscribir un círculo de 12 metros de diámetro na parcela neta. (Ordenanza NR, configuración) 1.10.- Fronte mínimo a vial de uso público: En xeral, 12 metros. (Parcelacións urbanísticas. VI). Permitiráse de 6,00 metros nos encontros e remates de aliñación viaria. (Ordenanza NR). 2.1.- Os terreos que os plans xerais inclúan nas áreas delimitadas como núcleos rurais de poboación serán destinados aos usos característicos, complementarios ou compatibles coa edificación residencial no medio rural e coas necesidades da poboación residente nos mesmos (artigo 24.1 da Lei 2/2016, de 10 de febreiro, do Solo de Galicia [LSG]). 2.2.- Cando se pretenda parcelar, construír novas edificacións, substituír ou rehabilitar integralmente as existentes, as persoas propietarias haberán de ceder gratuitamente ao concello os terreos necesarios para a apertura ou regularización do viario preciso. (artigo 24.2 da LSG). 2.3.- No caso da construción de novas edificacións ou cambio de uso das existentes ou de rehabilitacións integrais, haberán ademais de executar á súa costa a conexión cos servizos existentes no núcleo (artigo 24.3 da LSG). Os servizos existentes no núcleo deberán estar dimensionados de acordo co que estableza a lexislación sectorial, sen que caiba imputar ás persoas propietarias do solo obrigacións de desenvolvemento ou redimensionamento dos servizos que, de acordo coa respectiva lexislación sectorial, correspondan ás entidades titulares das infraestruturas ou xestoras dos servizos.2.4.- Poderá autorizarse a execución simultánea das obras de acometida, urbanización e edificación. O municipio deberá esixir garantías suficientes do cumprimento desta obrigación (artigo 24.4 da LSG). As obras necesarias para cumprir co disposto neste punto, nas áreas nas que non se prevexan actuacións de carácter integral, recolleranse nun proxecto de obras ordinarias, que poderá ter un carácter independente ou ser un anexo do proxecto de edificación.2.5.- Para edificar no ámbito dos núcleos rurais deberá dispoñerse de acceso rodado de uso público e executarse a conexión coas redes de servizo existentes no núcleo rural ou nas súas cercanías. De non existir, haberán de resolverse por medios individuais con cargo ao promotor ou promotora da edificación e co compromiso de conexión cando se implanten os servizos (artigo 24.5 da LSG). Para os efectos previstos neste número para a conexión coas redes de servizo existentes no núcleo ou nas súas proximidades, o solo de núcleo rural terá a mesma condición urbanística que o solo urbano, sen prexuízo do previsto para o suposto de actuacións integrais.2.6.- Cando no solo de núcleo rural tradicional, o planeamento estableza a consolidación de aliñacións existentes para garantir o mantemento e protección da trama tradicional ou dos muros que delimitan o viario, e isto supoña a imposibilidade de dispoñer de acceso rodado a algunha parcela, esta poderá ser edificada sempre que conte con acceso por vía de uso público pavimentada.3.1.- Canalización de pluviais na fronte da parcela edificada na liña da zanxa con tubo de polietileno de 315 mm. de diámetro, cos sumidoiros e rexistros que se precisen.3.2.- Deixar na rasante da vía os terreos exteriores ás aliñacións cedidos para a ampliación dos viais incluído o seu acondicionado superficial con capa de aglomerado asfáltico similar ao da vía delimitando 2 metros para uso peonil.3.3.- Delimitación, mediante canle superficial de formigón (tipo rígola ou similar) para evacuación de augas pluviais, da zona de 2 metros de ancho do apartado anterior, para a súa diferenciación do resto da calzada.3.4.- Soterrar as instalacións de subministración eléctrica, as redes de telecomunicacións e a iluminación pública ata os postes dos respectivos servizos máis próximos de existir dispoñibilidade de terreos ao efecto e polo menos e en todo caso na fronte da parcela para edificar.3.5.- Executar a evacuación de augas residuais e o abastecemento de auga potable empregando o mesmo sistema que o resto das edificacións do núcleo, repoñendo, no seu caso, na fronte da parcela as actuais redes que estean deterioradas. Sen prexuízo de asinar os compromisos de establecer as conexións ás redes municipais de abastecemento de auga e rede de sumidoiros no momento da súa existencia no devandito núcleo, así como o de custear os gastos que supoñan as conexións ás redes no interior do núcleo delimitado. >> Arteixo, 07 de setembro de 2017 P. D. O Concelleiro do Departamento de Urbanismo e Medio Ambiente (Decreto nº 1336 de data 06/07/2015) Asdo.: Luís Alberto Castro Calvete